У свой час шматгадовы навуковы кіраўнік аб’екта Сяргей Друшчыц (вечная яму памяць) тлумачыў, што каструбаватая канструкцыя — гэта зусім не фінал. Тыя работы былі прызначаныя для выратавання вежы, а зусім не для прыгажосці. У той самы час, іх вынікі можна зрабіць куды больш прывабнымі дзякуючы сродкам дызайну. Але гэтым варта займацца ўжо па завяршэнні ўсяго астатняга: і ўмацавання схілу, і раскрыцця ўтоеных пад зямлёй падмуркаў, і кансервацыі ды частковай рэстаўрацыі Шчытоўкі. Аднак тыя захады (між іншым, не такія ўжо і затратныя) чамусьці ўпарта не робяцца — і бадай у гэтым галоўная праблема. Добра, што хоць сёлета яны скрануліся з мёртвай кропкі — спарадзіўшы, аднак, чарговую канфліктную сітуацыю.